Timbroù Georgia ar Su

Emañ enez Georgia ar Su e su-pellañ ar Meurvor Atlantel.


Etre ar bloaz 1917 ha 1962 e oa Georgia ar Su un tiriad-suj eus an inizi Maloù, dindan aotrouniezh ar Rouantelezh-Unanet, asambles gant Inizi Sandwich ar Su ha tiriadoù Antarktika : Douar Graham, Inizi Orc'h ar Su, hag Inizi Shetland ar Su. 

E 1962 e voe savet ez-ofisiel an Tiriad Antarktikel Breizhveuriat (British Antarctic Territory pe BAT e saozneg). Dont a reas Georgia ar Su hag Inizi Sandwich ar Su unan eus Tiriadoù Tramor Breizh-Veur e 1985.
An darn vrasañ eus an annezidi (26 den e 2005) a labour er greizenn-enklask war ar pesketa e King Edward Point.


An ti-post kentañ a voe digoret e Grytviken d'an 22 a viz Kerzu 1909, pemp bloaz goude ma oa bet krouet ehanlec’h kentañ ar valumetaerien. Betek 1944 e veze implijet timbroù Inizi Maloù kachedet gant ur siell ispisial.

E 1944 e teuas er-maez ur rummad 8 timbr a ranke bezañ implijet e Georgia ar Su. Dreistmoullet e oa bet timbroù Inizi Maloù istitlet “FALKLAND ISLANDS” gant ar gerioù SOUTH GEORGIA DEPENDENCY OF.  Reiñ a raent da anaout loened ar vro (deñved, lapoused) ha savadurioù istorel, treset hag engravet e-kichen poltred ar roue George VI e-barzh un ovalenn.

Timbroù gant an alc’hwez “Falkland Islands Dependencies” a voe graet ganto etre 1946 hag ar bloaz 1963, pa voe torret al liamm gant an Inizi Maloù gant tiriadoù Su pellañ an drevadenn.


Timat e voe moullet timbroù nevez, warno SOUTH GEORGIA, betek ar 5 a viz Mae 1980 pa zivizas pennoù-bras melestradurezh ar Postoù distreiñ  d’ar boaz kozh gant an alc’hwez “Falkland Islands Dependencies”.
Ne badas ket avat. E miz Genver 1986 e kavomp ar meneg nevez South Georgia & South Sandwich Islands war an timbroù nevez savet. An hini a vez graet gantañ hiriv c’hoazh.

E 1982 e teuas er-maez an timbr a vent vras o skeudennaouiñ an enezeg Maloù gant ur priz uhel (1 £) mui un taos ouzhpenn (1 £) evit skoazellañ al labourioù reneveziñ goude ar brezel.

Danvezioù an timbroù a c’heller rannañ e tri rummad :
 An natur : loened gouez, plantennoù, kregin-mor…
 An istor : ergerzhadeg Ernest Shackleton, ar brezel-bed kentañ…
 Tiegezh Elesbed II : deiz-ha-bloaz he bugale vihan pe hini he mamm, euredoù...

 Levrlennadur 
Grant, B.S.H. The Postage Stamps of the Falkland Islands and Dependencies. London: Stanley Gibbons, 1952.

 Liamm diavaez 
   Lec’hienn Georgia ar Su

Georgia ar Su, Timbroù
Rummad:Georgia ar Su